詔下勉諸生
作者：石介
朝代：宋

paragraphs: 禮部文章淵，波浪百尺高。
進士英俊窟，蛟龍千萬條。
吾子欲求濟，整子棹與篙。
吾子欲求勝，操子戈與矛。
勿謂水可狎，徒行思遊遨。
勿謂龍可馴，空手捋鬚毛。
波神忽洶湧，怖死填蟹螯。
龍角忽張怒，走同蝦蟆曹。
苟利篙楫往，跳海如溝濠。
苟操戈矛行，拉蛟如猿猱。
吾言有所勉，非徒聲嘈嘈。